***
Мо пщIантIэм дэт сабийхэм
Сахэхьэу садэджэгуарэт!
Еууей! Абыхэм я дунейм
Сыхуэлъагъуэджэщ, сыбалигъщ
Сыздагъэджэгужынукъым.
***
Си адэр дунейм ехыжу
дэнэ кIуэжами сщIэкъым…
БэуапIэ дымыгъуэтыжу
Дэ тIури зы жэхьэнмэ
Дыздыхэмыту узиIэ?
***
Ярэби, сигу, зыкъэщIэжыт!
Уи фIэщ зэрымыхъур сощIэ,
Ауэ мы псалъэ къомым
Тхьэм уфIигъэлIыкIыну
Зы закъуэи хэмытыр пэжкъым.
***
Дзы усыным удехьэх
Мыр фIыкъым, модрейр щIагъуэкъым
Ауэ щыхъукIэ, егупсысыт
Апхуэдиз хэпщIыкIыу дунейм
Уэ узищIыс ущыгъуазэж?
*** ТепыIэжыкIэ ищIэкъым…
Си гугъэмкIэ, ди зэманыр
Кхъуафэжьей гъуанэращ зэщхьыр
Хы сыджхэм ящхьэдэхыфкъым
Iуфэми бгъэдэкIагъэххэщ.
***
Уигу пымыкIыу ара?
УхуеплъэкIыну къилэжькъым
Мы ди дунеижь кунэфым
Уи щхьэ ухуемыплъэкIи
Нэхъ укъелынкIи хъунщ.
***
КIыфIыр щхьэщыкIуэтащ…
Псэм и уафэгум мазэр
Изу къыщызэщIоблэ
КъуэхьэпIэ лъэныкъуэ къуршхэм
ЯхуокIуатэри яхуокIуатэ…
***
СыпIащIэу нэхумкIэ сежьат
Сэр дыдэм сщIэкъым дэнэми
Иужьым къызгуроIуэж
Пшэм сигъэбэлэрыгъат
Балий гъагъэу фэ зытригъауэри.
***
«Хэт япэ дунейм ехыжми
Дзей зыкъыщытхуищIыжыну
ДыздекIуэлIэжыну щIыпIэм...» -
СакъыкIэрыхуати, тхьэрыIуэр
Сыту гукъутэу къэсщIэжа!
***
Си хьэщIэ псори къуршыщхьэм
Дэсшейуэ балий гъагъэхэм
Езгъэплъыну си мурадкъым
Сэ езым къысхуэгъэскъым
Сыти схуэхъухэм сащыхуэзэнур.
***
Закъуэу, къудамэи пымыту
Губгъуэм ит жыг лъэдий джафэр
ЙофIэкI гъащIэр иухыжым
ЗдэIэпхъуэжыну дунейр
И гум щызымыгъафIэфым…
***
Уэлбанэщ, аргуэру къыпхож
Си пщыIэжьу бгъэныщхьэ хъарым
Джэду гъэпскIам сырещхьщ
Ауэ здыжыну сыпIащIэкъым
Хэт ищIэрэ, мазэр къыкъуэкIмэ...
***
ГъуэгуанэщIэ сытехьэу сощIри
А уэрэ сэрэ, уэздыгъей,
НэIуасэ дыщызэхуэхъуа
ЩIыпIэр сыбгынэу сежьэжмэ
Закъуэныр къыптехьэлъэну?
